CELEX: C2004/094/56
Language: el
Date: 2004-04-17 00:00:00
Title: Υπόθεση C-84/04: Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις 20 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/26
            
         Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις 20 Φεβρουαρίου 2004
   (Υπόθεση C-84/04)
   (2004/C 94/56)
   Η Επιτροπή των Ευρωπαϊκών Κοινοτήτων, εκπροσωπούμενη από την A.M. Alves Vieira, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 20 Φεβρουαρίου 2004 προσφυγή κατά της Πορτογαλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, επιτρέποντας να καθιερωθεί από το IFADAP και να διατηρηθεί σε ισχύ διαδικασία χορηγήσεως χρηματοδοτικών εισφορών των κοινοτικών διαρθρωτικών ταμείων περιλαμβάνουσα ουσιώδεις διατυπώσεις συνεπαγόμενες την καταβολή τελών που δεν είναι ούτε οικειοθελή ούτε προαιρετικά ούτε συνιστούν αμοιβή παρεχομένης υπηρεσίας, αλλά εξυπηρετούν τη χρηματοδότηση λειτουργιών που βαρύνουν το Πορτογαλικό Δημόσιο δυνάμει ιδίως του κοινοτικού δικαίου, παρέβη τις υποχρεώσεις που υπέχει από το άρθρο 249, τρίτο εδάφιο, της Συνθήκης ΕΚ, και τον κανονισμό (ΕΟΚ) 4253/88 (1) και το άρθρο 10 της Συνθήκης ΕΚ·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Οι πορτογαλικές αρχές υποχρεώνουν τους δικαιούχους παροχών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού, να καταβάλλουν έξοδα για λειτουργίες δημοσίας ευθύνης που βαρύνουν τα κράτη μέλη σε περίπτωση «έμμεσης» διαχείρισης των χρηματοδοτικών οργάνων, ήτοι διαχείρισης στο πλαίσιο της οποίας το οικείο κράτος μέλος είναι αρμόδιο να επιλέγει προγράμματα, να καταβάλλει τις επιλέξιμες δαπάνες και να τις δηλώνει στην Επιτροπή.
   Όμως, το άρθρο 21, παράγραφος 5, του κανονισμού (ΕΟΚ) 4253/88, όπως έχει τροποποιηθεί, επιβάλλει σαφώς στο οικείο κράτος μέλος την υποχρέωση να μεριμνά ώστε οι δικαιούχοι να λαμβάνουν τα ποσά των προκαταβολών και των οριστικών πληρωμών και να μη προβαίνει σε καμμία αφαίρεση ή κράτηση επί των πραγματοποιουμένων στους δικαιούχους καταβολών. Έτσι, οι όροι «κρατήσεις» και «αφαιρέσεις» πρέπει να ερμηνεύονται ευρέως με γνώμονα το αποτέλεσμά τους, που αποτελεί το καθοριστικό στοιχείο.
   Η σχέση συνδέσεως και εξαρτήσεως μεταξύ του προσυμφώνου ιδιωτικού δικαίου περί παροχής υπηρεσιών, το οποίο υπογράφουν οι δικαιούχοι με το IFADAP (Ινστιτούτο Χρηματοδοτήσεως και Αρωγής για την Ανάπτυξη της Γεωργίας και της Αλιείας) και του εντύπου που είναι συνημμένο στη «σύμβαση παροχής αρωγής», με το οποίο ο δικαιούχος επιτρέπει τη χρέωση του λογαριασμού του υπέρ του IFADAP για τις υπηρεσίες τις οποίες παρέχει το τελευταίο στο πλαίσιο της συμβάσεως αρωγής, αφήνει περιορισμένα περιθώρια αμφιβολίας ως προς την έλλειψη ελευθερίας επιλογής εκ μέρους του δικαιούχου, ιδίως αν ληφθεί υπόψη ότι το IFADAP είναι οργανισμός συνδρομής και ελέγχου της ορθής εκτελέσεως του προγράμματος επενδύσεως.
   
      (1)  Κανονισμός (ΕΟΚ) 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (ΕΕ L 374 της 31-12-1988, σ. 1).